
Κυριακή, 25 Οκτωβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό και διάσωση 62 αλλοδαπών στους Καλούς Λιμένες την 24.10.2026 – Εντοπισμός 43 αλλοδαπών στη Γαύδο –Τραυματισμός ναυτικού εντός Ε/Γ-Ο/Γ-Τ/Χ πλοίου στη Σύρο – Πτώση άντρα στη θάλασσα στο Μικρολίμανο

	Συνέχεια ενημέρωσης:
Αναφορικά με τον εντοπισμό και διάσωση 62 αλλοδαπών στους Καλούς Λιμένες την 24.10.2026, συνελήφθη ένας 16χρονος αλλοδαπός (υπήκοος Ν. Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν τις βραδινές ώρες την 22.10.2026 από το Μοσάιντ της Λιβύης, καταβάλλοντας χρηματικά ποσά 14.000 δηναρίων Λιβύης για τη μεταφορά τους στην Ελλάδα. 

*****
Τις πρωινές ώρες σήμερα, ενημερώθηκαν οι Λιμενικές Αρχές της Παλαιόχωρας και των Χανίων για την ύπαρξη αλλοδαπών στην παραλία της Τρυπητής Γαύδου. Στο σημείο μετέβη το ιδιωτικό σκάφος «ΕΛΕΝΗ» Λ.Χ. 1531 με επιβαίνοντα στέλεχος του Λιμενικού Φυλακίου Γαύδου, με τη συνδρομή του οποίου παρελήφθησαν 43 αλλοδαποί (όλοι άντρες) από την ακτή, ενώ στη συνέχεια μετεπιβιβάστηκαν σε σκάφος της δύναμης Frontex και μεταφέρθηκαν στο λιμάνι Καραβέ της Γαύδου. Ακολούθως, παρελήφθησαν από Περιπολικό σκάφος Λ.Σ.-ΕΛ.ΑΚΤ. και μεταφέρθηκαν στο λιμάνι Τηγάνι της Παλαιόχωρας, από όπου αναχώρησαν οδικώς με προορισμό τον προσωρινό χώρο φιλοξενίας στην Αγυιά. Προανάκριση διενεργείται από το Κεντρικό Λιμεναρχείο Χανίων. 

*****
Τις μεσημβρινές ώρες σήμερα, ενημερώθηκε η Λιμενική Αρχή της Σύρου για τον τραυματισμό του Ύπαρχου του επιβατηγού-οχηματαγωγού-ταχύπλοου (Ε/Γ-Ο/Γ-Τ/Χ) «EURO CHAMPION JET 2» σημαίας Κύπρου, μετά από πτώση του επί του καταπέλτη του πλοίου, κατά τον κατάπλου του πλοίου στο λιμάνι της Σύρου. Ο ανωτέρω παρελήφθη από ασθενοφόρο όχημα του ΕΚΑΒ και διεκομίσθη στο Γενικό Νοσοκομείο Σύρου. Το Ε/Γ-Ο/Γ-Τ/Χ απέπλευσε σύμφωνα με τις διατάξεις του άρθρου 88 του Κώδικα Δημοσίου Ναυτικού Δικαίου (Ελλιπής κατά προσόντα σύνθεσις) για Μύκονο-Πάρο-Νάξο-Θήρα-Ηράκλειο, μετά την αντικατάσταση του ναυτικού από έτερο μέλος του πληρώματος με κατάλληλο αποδεικτικό ναυτικής ικανότητας.

*****
Τις πρωινές ώρες σήμερα, ενημερώθηκε η Λιμενική Αρχή της Ζέας για πτώση ατόμου στη θάλασσα στην περιοχή του Μικρολίμανου (κανάλι ΣΕΦ). Αμέσως, στελέχη Λ.Σ.-ΕΛ.ΑΚΤ. μετέβησαν στο σημείο, όπου εντόπισαν έναν 24χρονο άντρα να έχει εξέλθει από τη θάλασσα με τη συνδρομή στελεχών της ΕΛ.ΑΣ. Ο 24χρονος παρελήφθη από ασθενοφόρο όχημα του ΕΚΑΒ και διεκομίσθη στο Γενικό Νοσοκομείο Πειραιά «ΤΖΑΝΕΙΟ» για προληπτικούς λόγους. 

